ปตท.สผ.จัดอีจิ๊ปซื้อหุ้นสะสมพนักงาน
มอบทิสโก้ดูแลเชื่อดันราคาวิ่งใช้เงินเพิ่มทุน5หมื่นล.คืนหนี้
30 ม.ค. 2556

มอบทิสโก้ดูแลเชื่อดันราคาวิ่งใช้เงินเพิ่มทุน5หมื่นล.คืนหนี้
ปตท.สผ.งัดโครงการซื้อหุ้นสะสมของพนักงานพยุงราคา มอบหมายทิสโก้ดูแล เงินเพิ่มทุนใช้ไปแล้วกว่า 5 หมื่นล้าน เหลืออีก 3 หมื่นล้าน
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้อนุมัติโครงการสะสมหุ้นสำหรับพนักงานของบริษัท (EJIP หรืออีจิ๊ป) เมื่อวันที่ 24 ม.ค. 2556 ที่ผ่านมา 
ทั้งนี้ บริษัทได้แต่งตั้งบริษัทหลักทรัพย์ ทิสโก้ เป็นตัวแทนดำเนินการ โดยจะนำเงินลงทุนของโครงการไปซื้อหุ้นของบริษัทในตลาดหลักทรัพย์แห่งประเทศไทยตามที่บริษัทกำหนดต่อไป
“โครงการสะสมหุ้นของพนักงานที่ได้รับอนุมัติ เป็นผลให้ผู้บริหารของบริษัทไม่มีหน้าที่รายงานการเปลี่ยนแปลงการถือหลักทรัพย์จากการได้มา” นายเทวินทร์ กล่าว
ด้านราคาหุ้น PTTEP ปิดที่ 163 บาท ไม่เปลี่ยนแปลงจากวันก่อน แม้ว่าระหว่างวันจะปรับตัวลงไปซื้อขายที่ 161 บาทก็ตาม โดยราคาปิดที่ 163 บาท คิดเป็นอัตราส่วนราคาต่อกำไร (พี/อี) 11.02 เท่าและสัดส่วนราคาต่อมูลค่าหุ้นทางบัญชี (พี/บีวี) 2.88 เท่า โดยมีมูลค่าหุ้นทางบัญชีเท่ากับ 67.63 บาทต่อหุ้น 
บริษัท ปตท.สผ. รายงานการใช้เงินทุนจำนวน 650 ล้านหุ้น ในราคาหุ้นละ 142 บาท เป็นเงินประมาณ 91,624 ล้านบาท ในสิ้นปี 2555 ว่าบริษัทได้ชำระคืนเงินกู้ยืมจากสถาบันการเงิน ซึ่งใช้45,039 ล้านบาท ในการซื้อหุ้นของโคฟ เอ็นเนอร์ยี่ ชำระคืนเงินกู้ยืมระยะสั้นจากสถาบันการเงิน 6,000 ล้านบาท และค่าใช้จ่ายที่ใช้ดำเนินธุรกิจทั่วไปของบริษัทอีก 1,500 ล้านบาท รวมทั้งสิ้น 52,539 ล้านบาท คงเหลือเงินเพิ่มทุนประมาณ 39,085 ล้านบาท 
เพื่อใช้จ่ายในการดำเนินธุรกิจทั่วไปรวมถึงแต่ไม่จำกัดเพียง การดำเนินการสำรวจ พัฒนาและผลิตปิโตรเลียม ตลอดจนการขยายกิจการ และเพื่อการชำระหนี้อื่นๆ
ด้านนายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า บริษัทตั้งเป้าแผนลงทุน 10 ปีข้างหน้า หรือในปี 2022 จะมีรายได้เติบโต 2 เท่า จากปัจจุบันมีรายได้ 5 แสนล้านบาท และมีผลตอบแทนการลงทุนเพิ่มขึ้นจาก 11-12% เป็น 14% โดยจะเน้นการดำเนินธุรกิจอย่างยั่งยืน ควบคู่การดูแลสังคมและสิ่งแวดล้อม
นายเทวินทร์ กล่าวว่า แผนการลงทุนในช่วง 5 ปี (2556-2560) คาดว่าจะใช้เงินลงทุนประมาณ 45 หมื่นล้านบาท ในการเพิ่มประสิทธิภาพการผลิตและลดต้นทุน และโครงการขยายการลงทุนในต่างประเทศ เช่น อินโดนีเซีย มาเลเซีย และจีน ที่ต้องใช้เงินลงทุนอีก 1.4 แสนล้านบาท 
ด้านแนวโน้มรายได้ในปี 2556 คาดว่าจะเติบโตต่อเนื่อง โดยไตรมาส 3 มีรายได้แล้วประมาณ 4 แสนล้านบาท ขณะที่ปี 2556 คาดว่าจะมีรายได้เติบโตขึ้นเฉลี่ยปีละ 45%